FORSLAG TIL BUDSJETT OG HANDLINGSPROGRAM 2021 - 2025 FRA RØDT, SOSIALISTISK VENSTREPARTI, MILJØPARTIET DE GRØNNE OG ARBEIDERPARTIET

HELSE. OMSORG OG VELVERD (HOV):

1. **FJELLVOLL**

Driften ved Fjellvoll er foreslått endret. Dette vil innebære et redusert heldøgnstilbud, samt at beboere ved Fjellvoll skal i stor grad betjenes av hjemmetjenesten. Dette vil medføre et større gap mellom hjemmebaserte tjenester og institusjonstjenesten, uten at vi ha lykkes å etablere nye boformer. Nye boformer var en forutsetning for å redusere på driften av våre heldøgnstilbud. Vi mener dagens drift på Fjellvoll må videreføres inntil vi har etablert alternative boformer.

Forslag til vedtak;

* Driften på Fjellvoll endres ikke i 2021.
* Det utarbeides en plan for hva slags botilbud for seniorer det er behov for ved Fjellvoll og i Kolbu framover. Dette skal utarbeides i samarbeid med ansatte, beboere, pårørende, frivillige, innbyggere og politikere.
* Det utarbeides en fremtidig plan for avvikling av dagens drift ved Fjellvoll.
* Fremtidig plan for avvikling av dagens drift ved Fjellvoll gjennomføres når det er etablert alternative boformer.
* Sektorens økonomiske rammer tilpasses dette planarbeidet, og 2021 brukes til et omstillingsår for sektoren.

Økonomisk inndekning:

* Innføring av eiendomsskatt på næringseiendom, kraftverk, vindkraftverk, kraftnettet og anlegg omfatta av særskattereglene for petroleum, estimert inntekt 3 millioner
* Innsparing i administrative funksjoner i HOV, 2 millioner kroner
* På grunn av usikkerhet knyttet til inntekt på eiendomsskatt vil bruk av disposisjonsfond være nødvendig i 2021 for å sikre økonomisk balanse, estimert til 1 million kroner i 2021.

**2. NYE BOFORMER FOR SENIORER**

Vi har lagt ned bo- og servicesenter ved Labo, Balke og Kapp. Her er det politisk og administrativt signalisert at disse skulle erstattes av nye boformer. Ny velferd 2040 forutsetter etablering av nye boformer for eldre, og dette arbeidet har ikke hatt god fremdrift.

Forslag til vedtak:

* Bygningsmassen ved tidligere Kapp og Balke bo- og servicesentre skal benyttes til botilbud for fortrinnsvis seniorer.
* Dette arbeidet skal ha høy prioritet for å sikre nye og nødvendige boformer i kommunen.

**3. KOMMUNALE HELSE- OG OMSORGSTJENESTER**

For å gi gode velferdstjenester er det viktig å kunne ha god styring av tilbudet gjennom å ha kommunal drift. En konkurranseutsetting og privatisering av dette tilbudet vil være svært negativt med tanke på styring av driften samt med tanke på ansattes arbeidsvilkår. Vi mener det derfor er viktig å signalisere at disse tjenestene fortsatt skal driftes i kommunal regi.

Forslag til vedtak:

Østre Toten kommune skal ikke utrede/konkurranseutsette kommunale tjenester. Våre helse- og omsorgstjenester beholdes i kommunal regi.

OPPVEKST:

**4. NY KOMMUNAL BARNEHAGE I NORDLIA:**

Det er behov for en rask avklaring knyttet til fremdrift i denne saken, for å kunne få fortgang på utvikling og utbygging av flere boliger i Nordlia.

Forslag til vedtak:

Det startes i 2021 forprosjektering av ny kommunal barnehage i Nordlia. Barnehagen skal bygges og driftes i kommunal regi.

**5. OPPVEKST 2040**

Dette prosjektet er svært viktig for våre innbyggere, og skal vi lykkes med dette er det viktig og nødvendig å involvere innbyggerne i prosessen. Dette kan være krevende i koronatid, der fysiske møteplasser begrenses.

Forslag til vedtak:

Oppvekst 2040 må sikres god innbyggerinnvolvering i prosessen.

**6. KONSULENTBRUK**

Vi ønsker å være mer kritisk til bruk av konsulenttjenester. Det legges opp til konsulentbruk til gjennomgang av skole- og barnehagebygg. Dette mener vi kan gjennomføres i mindre skala og dermed i egen regi.

Forslag til vedtak:

Konsulentbruk til kostnad av 700 000 kr til «Skole og barnehagestruktur. Analyse og egnethet og tilstand på alle bygg» gjennomføres ikke og tas ut av budsjettet.

**7. LEKSEFRI SKOLE**

Alle elever bør ha like muligheter til å få utført sitt skolearbeid, uavhengig av hvordan muligheter til oppfølgning er i hjemmet. Vi mener derfor vi bør utrede muligheter for å ha en leksefri skole, der skolearbeidet i størst mulig grad gjennomføres i skoletiden.

Forslag til vedtak:

Det fremmes en politisk sak løpet av 2021 om muligheter for en leksefri skole i Østre Toten kommune.

**8. POLITIKAMERATENE**

Politikameratene har vært et godt forebyggende og målrettet tiltak mot barn og unge, som er i en utsatt og sårbar gruppe. Vi mener det er viktig å videreføre dette, for å sikre det forebyggende ungdomsarbeidet.

Forslag til vedtak:

Tilskudd til Politikameratene videreføres.

Tilbudet opprettholdes med en årlig budsjettramme på 500 000 kroner. Beløpet inndekkes innenfor området Barnevern.

SAMFUNN:

**9. INFRASTRUKTUR 2040**

Nødvendig infrastruktur er blitt en grunnleggende forutsetning for at våre innbyggere skal motta nødvendige tjenester. Det er for eksempel like viktig å ha rent vann i krana som det å få nødvendige helsetjenester. Likevel ser vi at områder som vann, avløp, veier, bredbånd, natur, miljø, kommunalt planverk og tettstedsutvikling ikke får like stor oppmerksomhet som andre deler av kommunens virksomhet. Våre to store områder helse/omsorg og oppvekst har fått strategiske langsiktige planer for sine viktige områder. Dette mener vi også bør gjøres for kommunens infrastruktur, som er et like stor og viktig område. Innenfor disse områdene vil det være behov for utvikling, utbygging og koordinering i fremtiden. Uten nødvendig infrastruktur klarer vi ikke levere gode tjenester innenfor oppvekst og helse/omsorg.

Forslag til vedtak:

* Det igangsettes et langsiktig prosjekt innenfor samfunnsenheten, foreløpig benevnt som “Infrastruktur 2040”.
* Prosjektet skal ha hovedfokus på de oppgavene/tjenestene som sorterer under samfunnsenheten.
* Prosjektet skal ha samme hensikt, fokus og utgangspunkt som tilsvarende prosjekt innenfor HOV (Ny velferd 2040) og BOO (Oppvekst 2040).
* Administrasjonen anmodes om å legge fram et prosjekt for politisk diskusjon/behandling i løpet av første halvår 2021.

**10. BOLIGKONSEPT «LEIE FØR EIE»**

Unge førstegangsetablerer har utfordringer i dagens boligmarked. Det er behov for kommunale initiativ for å sikre at våre unge kan etablere seg i vår kommune. Konseptet «leie før eie» har vist å være et nyttig virkemiddel, og vi mener dette bør prøve ut i Østre Toten kommune.

Forslag til vedtak:

Det igangsettes et kommunalt initiativ til boligpolitikk-konsept «leie før eie», rettet mot unge førstegangsetablerere.

**11. SERTIFISERING SOM MILJØFYRTÅRN**

I svaret på interpellasjon om temaet fra juni 2020 redegjør ordføreren for forventede fordeler ved en slik sertifisering, som blant annet vil omfatte sterkere og mer kontinuerlig fokus på miljø- og klimautfordringer. Sertifisering vil også kunne gi en god synergi sammen med den kommende klimaplanen. Kommuner som har gjennomført slik sertifisering har også erfart at det gir en ikke ubetydelig innsparing på områder som avfall, energi, innkjøp og sykefravær. Sertifisering av kommunen som Miljøfyrtårn er estimert til å koste ca 560 000 kr, med en årlig vedlikeholdskostnad på ca 110 000 kr.

Forslag til vedtak:

Østre Toten kommune starter umiddelbart arbeidet med å etterleve kriteriene for en sertifisering som Miljøfyrtårn, med sikte på at sertifisering gjennomføres i løpet av perioden 2020 - 2024. Økonomisk utgift dekkes innenfor samfunnsenhetens område.

**12. KLIMAHENSYN OG ENERGIBRUK I FORBINDELSE MED PROSJEKTER OG UTBYGGINGSPLANER**

I forbindelse med reguleringsplan for Smørvika opplevde MDG i høringsrunden, knytta til klimavennlig energibruk, ble avvist med at føringer av denne typen ikke var tatt med i den underliggende områdereguleringen. I forslaget til Handlingsplan for 2021 - 2024 er det en formulering under klima, energi og. Miljø om at «Klimahensyn og energibruk skal vektlegges ved utbyggingsplaner og prosjekter». Vi vil foreslå at denne formuleringen skjerpes og gjøres mer forpliktende.

Forslag til vedtak:

I forbindelse med prosjekter og utbyggingsplaner, skal det gjøres en vurdering av om det er mulig/hensiktsmessig å stille krav til utbyggere om bruk av ulike typer fornybare eller lavutslippsenergi. Der det er mulig settes slike krav inn i forbindelse med områderegulering.

**13. NATUROPPSYN**

Østre Toten kommune er nettopp - i en evaluering utført av SABIMA - «kåret» til den dårligste kommunen i Vest-Oppland mht rutiner og systemer for å sikre at hensynet ti natur og naturmangfold blir ivaretatt på en skikkelig måte» Det betyr ikke nødvendigvis at kommunen i praksis er den som ivaretar naturen dårligst. I kommunedirektørens forslag til handlingsplan er det foreslått å fjerne/redusere 30% stilling som naturoppsyn. Vi synes dette er et forslag som gir gale signaler om viktigheten av å forebygge misligheter med hensyn til naturverdiene i kommunen.

Forslag til vedtak:

* Den foreslåtte reduksjon av 30% stilling som naturoppsyn gjennomføres ikke.
* Økonomisk inndekning tas innenfor formannskapets område, politisk virksomhet.

**14. BRUNSNEGLER (ARION FUSCUS)**

Brunsnegler er i ferd med å etablere seg i Østre Toten. For å unngå store, fremtidige problemer og kostnader, bla i jordbruket, er det viktig å tidlig sette i gang systematisk arbeid for å hindre spredning og mangfoldiggjøring. De ressursene som brukes til dette formålet nå, vil spare oss betydelige kostnader og problemer i fremtiden.

Forslag til vedtak:

Det avsettes nødvendige ressurser til en samlet, felles aksjon mot spredning av brunsnegler i Østre Toten kommune.

**15. EL-SYKLER**

El-sykler har et stort potensiale som bidrag til mer bruk av sykkel i stedet for bil over kortere strekninger, både i arbeid og i fritid. Økt bruk av sykkel i stedet for andre, motoriserte framkomstmidler vil også gi et bidrag til bedre folkehelse. Utstyrssentralen i Østre Toen har hatt 7 el-sykler til utlån, og det var i 2020 svært stor pågang på disse. Vi mener det bør kjøpes inn ytterligere 3 sykler til dette formålet for å møte etterspørselen, og detter har en estimert kostnad på 75 000 kr.

Forlag til vedtak:

* Det settes av midler til innkjøp av ytterligere 3 el-sykler til utstyrssentralen i Østre Toten kommune.
* Økonomisk kostnad inndekkes innenfor investeringsbudsjettet.

**16. FRITIDSTILBUD TIL ALLE**

Samfunnet har siste år fått større forskjeller mellom fattig og rik. Ensomheten vokser. Nødvendige koronatiltak forverrer denne situasjonen ytterligere. Vi må sikre at våre innbyggere opplever trygghet og får ta del i et form for fellesskap, selv i koronatid. Det viktig at alle innbyggere har et tilbud til organisert aktivitet på fritiden. Dette i samarbeid med frivilligheten.

Forslag til vedtak:

Sikre at alle innbyggere i kommunen uansett alder, kjønn, økonomi og kulturell bakgrunn skal ha tilbud om organiserte aktiviteter på fritiden.

**17. MØTEPLASSER FOR UNGDOM**

Det er mangel på møteplasser for ungdom. Dette gjelder spesielt de som ikke driver med organiserte aktiviteter som idrett, sang og musikk. E-sport er en populær og anerkjent aktivitet som det bør tilrettelegges videre for.

Forslag til vedtak:

Øke innsatsen mot barn og ungdom, og legge frem en politisk sak om kommunale tilbud som e-sport til denne gruppen.

ARBEIDSGIVERPOLITIKK:

**18. HELTIDSPROSJEKTET**

Alle skal kunne ha en jobb å leve av, og heltidsstillig bør være en rettighet for våre ansatte. Arbeidet med heltidsprosjektet er viktig for å kunne oppnå dette, og vi trenger en offensiv satsing for å lykkes med dette. Dette er et trepartssamarbeid, og krever god innvolvering av alle parter.

Forslag til vedtak:

Heltidsprosjektet gis høy prioritet i neste 4 års periode.

**19. ØKT LÆRLINGSATSING**

Vi har lykkes med vår offensive lærlingsatsing, og bygget opp kompetanse i organisasjonen til å følge opp disse. Det er et viktig kommunalt ansvar å sikre at våre unge får fullført sitt utdanningsløp. Som kommune trenger vi rekruttering, og ved å ta inn lærlinger vil vi kunne sikre oss viktig og riktig kompetanse innenfor ulike sektorer.

Forslag til vedtak:

* Kommunens målsetning for lærlinger økes, og det skal til være minimum 3 lærlinger per 1000 innbyggere i egen organisasjon.
* Lærlinger som tas inn i kommunen bør gis jobbtilbud ved bestått fagprøve.

ØKONOMI:

**20. EIENDOMSKATT**

Eiendomsskatt er eneste mulighet for en kommune har til å innhente inntekter til kommunens drift. Skal en først ha eiendomsskatt bør den utlignes til både næringsliv og innbyggere, slik at alle bidrar.

I dag er det kun våre boliger og fritidseiendommers om betaler inn skatten. Vi må ha en rettferdig fordeling, der næringslivet også bidrar på lik linje med innbyggerne.

Forslag til vedtak:

* Eiendomsskatt på næringseiendom, kraftverk, vindkraftverk, kraftnettet og anlegg omfatta av særskattereglene for petroleum, utskrives og innføres til gjeldende promille: 3,3.
* Gjeldende promille økes ikke i denne valgperioden.

**21. REDUSERT KONSULENTBRUK**

Vi ønsker å være mer kritisk til bruk av konsulenttjenester. Konsulentbruk kan være nødvendig, men er også kostnadskrevende for en kommune. I dagens anstrengte kommuneøkonomi må bruken av konsulenter reduseres for å redusere på disse kostnadene, og i større grad bruke kommunens egne administrative ressurser til dette arbeidet.

Forslag til vedtak:

* Det foretas en kritisk gjennomgang i bruk av konsulenttjenester i Østre Toten kommune, der dette kartlegges, systematiseres og synliggjøres innenfor alle kommunens sektorer.
* Målsetning skal være å redusere konsulentbruk med 50% innenfor kommunens sektorer. Det fremmes en politisk sak om dette i 2021.